139θ. ΑΠΟΦΑΣΗ ΥΠΟΥΡΓΩΝ  ΓΕΩΡΓΙΑΣ ΚΑΙ ΔΗΜΟΣΙΑΣ ΤΑΞΗΣ Αριθ. 394577  της 17-29 Νοεμβ. 1994   (ΦΕΚ Β΄885) Αποδέσμευση της Ελληνικής Αστυνομίας από την εκτέλεση έργων ξένων προς την αποστολή της. Έχοντας υπόψη: 1.Τις διατάξεις: α)Του άρθρ. 34 του Νόμ. 2168/1993 «Ρύθμιση θεμάτων που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις» (ΦΕΚ Α΄ 147).  β)Του άρθρ. 29 Α του Νόμ. 1558/1985 «Κυβέρνηση και Κυβερνητικά Όργανα» (ΦΕΚ Α΄ 137), όπως αυτό προστέθηκε με το άρθρ. 27 του Νόμ. 2081/1992 (ΦΕΚ Α΄ 154). 2.Την 6033/13-7-1994 κοινή απόφαση του Πρωθυπουργού και του Υπουργού Γεωργίας «Ανάθεση αρμοδιοτήτων στους Υφυπουργούς Γεωργίας Φλώρο Κωνσταντίνο και Βασίλειο Βασιλακάκη» (Β΄ 550) 3.Την ανάγκη αποδέσμευσης των Υπηρεσιών της Ελληνικής Αστυνομίας από την εκτέλεση εργασιών ξένων προς την αποστολή τους, με σκοπό τον ορθολογικότερο προγραμματισμό του έργου τους και την εξοικονόμηση αστυνομικής δύναμης για την αξιοποίησή της στη μάχη κατά του εγκλήματος και την εκπλήρωση γενικά της αποστολής της, όπως αυτή προσδιορίζεται στον Οργανισμό της. 4.Το γεγονός ότι από τις διατάξεις της παρούσας απόφασης δεν προκαλείται δαπάνη σε βάρος του κρατικού προϋπολογισμού, αποφασίζουμε: Διατήρηση διατάξεων και έργων Άρθρ.1.-Διατηρούνται σε ισχύ οι διατάξεις: α)Των άρθρ. 9 και 12 του Π.Δ. 101/1985 «Λήψη υγειονομικών και λοιπών μέτρων προς πρόληψη και καταστολή της φυματίωσης, βρουκέλλωσης και ενζωοτικής λεύκωσης των βοοειδών» (Α΄ 32), που προβλέπουν τον έλεγχο τήρησης των διατάξεων, που αφορούν τη διακίνηση και μεταφορά βοοειδών, τους περιορισμούς στις εξόδους και μεταβιβάσεις της κυριότητας αυτών και τις υποχρεώσεις ζωοεμπόρων και κρεοπωλών, από την οικεία αστυνομική αρχή. β)Των άρθρ. 4 παρ. 5, 16, 17 και 18 του Π.Δ. 40/1977 «Περί της κτηνιατρικής επιθεωρήσεως των σφαγίων ζώων και προϊόντων ζωικής προελεύσεως» (Α΄ 18), που προβλέπουν αα) τη συνδρομή των αστυνομικών αρχών στη διενέργεια των κτηνιατρικών επιθεωρήσεων και επίβλεψη για την εκτέλεση  των  μέτρων  που  προτείνονται  για  την  εξασφάλιση της δημόσιας υγείας, ββ) την κοινοποίηση στην αστυνομική αρχή υπό του κτηνιάτρου έκθεσης κατασχέσεως τροφίμων ακαταλλήλων προς βρώση ή κατανάλωση, ως μη πληρούντων τις διατάξεις της ισχύουσας νομοθεσίας ή επιβλαβών ή επικινδύνων και επίδοση στον ιδιοκτήτη, γγ) την κοινοποίηση στην αστυνομική αρχή των εκθέσεων τριμελών και πενταμελών επιτροπών, δδ) την απομάκρυνση – καταστροφή των κατασχεθέντων οριστικώς τροφίμων, με μέριμνα των αρμοδίων αστυνομικών ή άλλων κατά περίπτωση αρχών – σύνταξη σχετικού πρωτοκόλλου και εε) την αποθήκευση κατασχεθέντων και προοριζομένων για επανεξαγωγή τροφίμων με μέριμνα της αστυνομικής αρχής. Έναρξη ισχύος. Άρθρ.2.-Από την έναρξη ισχύος της παρούσας απόφασης, έργα που εμπίπτουν στις διατάξεις της παρ. 2 του άρθρ. 34 του Νόμ. 2168/1993 δεν εκτελούνται από τις Αστυνομικές Αρχές εφόσον οι αντίστοιχες διατάξεις δεν διατηρούνται σε ισχύ με την απόφαση αυτή. Η ισχύς της παρούσας απόφασης αρχίζει από 4-12-1994.   